Érsek, Árpád, minister dopravy a výstavby SR (2017-03-23):
Ďakujem za slovo, pán predsedajúci. Vážený pán Podmanický, ďakujem za otázku. Mám odpoveď spracovanú trošku dlhšie, neviem, či časove to vyjde, ale dostanete potom podrobnú písomnú odpoveď, pokúsim sa prečítať to, čo do tých päť minút, myslím, sa zmestím. V žiadnom inom regióne, pán poslanec, na Slovensku sa dnes nebuduje toľko diaľnic a v takom finančnom objeme ako v Žilinskom kraji. Aktuálne sa v žilinskom regióne stavia šesť diaľničných úsekov: - Hričovské Podhradie – Lietavská Lúčka, - Lietavská Lúčka – Dubná Skala, - Hubová – Ivachnová na diaľnici D1, - Žilina-Strážov – Žilina-Brodno, - Čadca – Bukov – Svrčinovec, - Svrčinovec – Skalité na diaľnici D3 v celkovej výške asi 1 088 mil. euro. Čo znamená, že vláda prostredníctvom ministerstva dopravy a výstavby, Národnej diaľničnej spoločnosti robí maximum pre zlepšenie situácie v tomto regióne. Rozostavané úseky na diaľnici D3 budú vodičom k dispozícii už v tomto roku s výnimkou úseku Čadca – Bukov – Svrčinovec, ktorý sme začali stavať iba nedávno. Budované úseky na diaľnici D1 v okolí Žiliny sú hotové, budú hotové v roku 2018, resp. v roku 2019. V okolí Žiliny dnes ešte nie je vypísaná súťaž iba na dva diaľničné úseky diaľnice D3 v jednom, á, a jeden diaľničný úsek D1. Na príprave diaľnice cez Kysuce ministerstvo dopravy a výstavby intenzívne pracuje, treba si však uvedomiť, že spolu s chýbajúcimi úsekmi D1 ide o mimoriadne náročné stavby, ktorých hodnota bude vysoko prekračovať miliardu euro. A ako už všetci viete, peniaze na výstavbu diaľnic z eurofondov do roku 2020 sú zazmluvnené, teda už sú ako keby minuté. Bežný schodok rozpočtu súčasná vláda každý rok znižuje, pričom sa zároveň snaží nasmerovať dodatočné zdroje do všetkých priorít. Aj keď medzi tieto priority nepochybne sa radí aj diaľničná výstavba, nie je reálne, aby sme peniaze v takomto rozsahu v najbližšom roku alebo dvoch z rozpočtu vyčlenili bez mimoriadnych opatrení. Potom ministerstvo financií naštartovalo debatu o podmienkach otvorenia dlhovej brzdy tak, aby sme vedeli využiť výhodné podmienky na finančných trhoch a za presne stanovených podmienok si štát požičal peniaze na výstavbu infraštrukturálnych projektov. Podotýkam, že ide o projekty, ktoré sú aj budú nespochybniteľnou prioritou všetkých vlád. Zároveň sú to koridory transeurópskeho významu a na ich vybudovanie čakajú nielen desiatky tisíc vodičov, ale aj zároveň, aj zároveň ľudia, ktorí žijú v okolí preťažených ciest I. triedy. Podľa prvých výstupov, ktoré sme zachytili, opozícia sa rozhodla robiť z výstavby diaľnic, rýchlostných ciest a ciest I. triedy politiku a tento náš plán nepodporí. Neviem, ako potom politici v regiónoch, kde sa na výstavbu čaká, pozrú voličom do očí. Za mňa ako ministra dopravy a výstavby však môžem jednoznačne povedať, že urobíme všetko pre to, aby sa diaľnice stavali, aj tie v okolí Žiliny. Myslím si, že viem, prečo sa pýtate na tento úsek. Rovnako ako aj ste zachytili protesty ľudí na Kysuciach, ktorí sa snažia urýchliť výstavbu týchto úsekov. Ale nebolo by odo mňa zodpovedné povedať ľuďom termín, kým neviem, kedy budú na výstavbu a prípravu týchto úsekov dostatočné finančné zdroje. Samozrejme, aj keď sme mali neobmedzené zdroje, nemohli sme začať stavať dnes. Príprava diaľnic je dlhodobý proces, ktorý sa dá urýchliť iba do určitej miery. Ale lehoty napríklad na proces posudzovania vplyvov na životné prostredie alebo lehoty pri vydávaní stavebných povolení sú jasné a dané. Poďme teda poriadne pozrieť sa na to, v akom stave sú jednotlivé úseky D3. Diaľnica D3 od Žiliny po Svrčinovec sa skladá z celkom päť úsekov, ktoré sú v rôznom stupni prípravy a realizácie. Diaľnica D3 pokračuje od Žiliny smerom na sever na mestá Kysucké Nové Mesto a Čadca a k štátnej hranici Poľsko. V obci Svrčinovec sa na diaľnicu D3 napája rýchlostná cesta R5. Obe komunikácie sú rozhodujúce z hľadiska zabezpečenia kvalitného cestovného prepojenia Žilinského kraja s Českou republikou a, samozrejme, aj s Poľskom. Diaľnica D3 je v celej dĺžke súčasťou základnej siete TNT. Dĺžka diaľnice D3 v úseku od Žiliny po Svrčinovec dosahuje 36 km. Prvým úsekom D3 od križovania s D1 je úsek 
Žilina-Strážov – Žilina-Brodno v celkovej dĺžke 4,3 km. Je vo výstavbe od roku 2014 s plánovaným ukončením stavby. Pán poslanec, uplynul mi čas. Dovolím si vám túto obšírnu odpoveď poslať, ak ste spokojný, nech sa páči, ak nie, tak dajte otázku.